Ministerka spravodlivosti Žitňanská nebude pokračovať v budúcej vláde.

14. mar 2018 o 8:47 (aktualizované 14. mar 2018 o 22:31) TASR, Veronika Orviská, Peter Kováč, Lucia Praus, Andrej Kuzmány

video //www.sme.sk/vp/36562/

Dianie sme sledovali minútu po minúte:

22:30 Minútu po minúte sme ukončili, ďakujeme za sledovanie.

Prečítajte si tiež: Politológ Baboš: Smer chce dovládnuť aj za cenu straty popularity Čítajte

22:22 Vláda bude pokračovať tak ako doteraz a Fico zrejme ostane človekom, ktorý v nej má hlavné slovo, hodnotí odchod Roberta Fica z postu premiéra politológ.

Celý rozhovor s Pavlom Babošom si prečítajte tu.

21:57 Ficovo rozhodnutie dáva koaličným partnerom možnosť nadýchnuť sa, myslí si podpredseda SNS Anton Hrnko.

"Získavame tým novú silu na plnenie vládneho programu, ktorý si táto koalícia stanovila v roku 2016," povedal Hrnko. Ten predpokladá, že do riadnych volieb by už nemuseli v koalícii vznikať "sporné problémy".

21:40 Pokiaľ premiér Fico odstúpi z funkcie, v pondelok mimoriadna schôdza nebude. Nebude totiž koho odvolávať, pripomenuli predstavitelia opozície, ktorí schôdzu iniciovali.

21:30 Ak premiér Fico podá demisiu, musí to isté urobiť vláda ako celok. Prezident Kiska by túto vládu následne poveril vykonávaním funkcií ďalej, pokiaľ sa nevymenuje nový kabinet.

Pre TASR to uviedol ústavný právnik Marek Domin s tým, že ak bude existovať dohoda na novom zložení vlády, tak by to mohlo prebehnúť v jednom akte.

Prečítajte si tiež: Gorila, kauza CT i prezidentské voľby. Fico mal v politike viac ťažkých okamihov Čítajte

"To znamená, že ak by prezident akceptoval podmienky premiéra Roberta Fica, tak by mohol vymenovať hneď novú vládu a tá by sa potom musela ešte uchádzať o dôveru v Národnej rade SR," vysvetlil.

21:28 Miroslav Číž tvrdí, že SMER týmto krokom vyšla v ústrety koaličnému partnerovi. "Ako by v tejto atmosfére vyzerali predčasné voľby? Viete si predstaviť, aké by mohli byť konfrontačné? Videli sme, že sa mobilizovala aj naša základňa," konštatoval.

21:25 Ak v novej vláde nebude Fico rozhodujúcim hráčom, poslanec Smeru Ľuboš Blaha nevidí dôvod ju podporovať.

Na avizovanú demisiu Fica sa preto Blaha díva rozpačito. "Ja plne stojím za Robertom Ficom, je to pre mňa garancia ľavicovej vlády. Ak bude on rozhodujúci hráč, tak OK, ak to tak nebude, nevidím dôvod podporovať takúto vládu. Musím mať pocit, že on riadi kabinet," vysvetlil svoj postoj pre TASR.

Ak by sa vláda presúvala do centristicko-liberálnych polôh, Blaha s tým bude mať problém. "Ak mi ale dá Robert Fico garancie, že ostane ľavicová, budem ju podporovať. Musím sa s ním stretnúť," dodal.

21:12 Rekonštrukcia vlády situáciu nerieši, zhodli sa mimoparlamentné KDH, Progresívne Slovensko a SPOLU.

21:07 Fico svojím rozhodnutím ukázal, že na prvom mieste myslí na stabilitu Slovenska a že mu na krajine záleží oveľa viac ako na funkcii. Uviedol to minister hospodárstva a podpredseda Smeru Peter Žiga.

"Je to historicky prvý premiér, ktorý dokázal urobiť takéto vážne rozhodnutie. Bolo by nezodpovedné odovzdať krajinu do rúk amatérskej opozície," doplnil Žiga.

Prečítajte si tiež: Fico to zasa prekaučoval Čítajte

21:04 Robert Fico urobil to, čo sa mu nepodarilo už dobrých desať rokov – prekvapil a ochotou nebyť premiérom, urobil nevídaný osobný ústupok v prospech strany.

Bohužiaľ, urobil to o dva roky, respektíve o dva týždne neskôr, ako mal. Píše komentátor SME Peter Tkačenko.

21:02 Do novej vlády, ktorú by už mal viesť Pellegrini, nominuje Smer viacerých nových ministrov. Ministra vnútra Kaliňáka má nahradiť podľa informácií agentúry SITA doterajšia štátna tajomníčka rezortu Denisa Saková.

Novým ministrom kultúry sa má stať doterajší poradca premiéra Erik Tomáš. Funkcia ministra kultúry sa uvoľnila po demisii Mareka Maďariča.

Podľa informácií agentúry SITA v novej vláde nenastanú zmeny medzi tromi vládnymi stranami v rozdelení postov.

20:53 František Šebej z Mosta-Híd nateraz nechce situáciu komentovať. Tvrdí, že sa k nej vyjadrí neskôr. "Odpoviem na to neskôr, majte, prosím, pochopenie," napísal TASR v SMS odpovedi.

20:31 Ministerka spravodlivosti a podpredsedníčka Mosta-Híd Lucia Žitňanská nebude pokračovať v budúcej vláde.

Ako uviedol hovorca ministerstva Peter Bubla, to že Žitňanskej nestačí len odchod ministra vnútra Kaliňáka, ale musí prísť aj k zmene na poste premiéra, bolo verejne známe. "Súhlasí preto aj s dnešným rozhodnutím predsedníctva strany Most-Híd. V budúcej vláde sa rozhodla už nepokračovať," uviedol Bubla.

Jej stranícky kolega, minister životného prostredia László Sólymos TASR potvrdil, že ak by ho strana opäť nominovala, išiel by do rezortu. Najskôr však treba novú vládu vytvoriť a tá musí získať podporu väčšiny v parlamente.

Ministerka Žitňanská nebude pokračovať v budúcej vláde. (zdroj: SME/Jozef Jakubčo )

20:29 Prezident Kiska zrušil zajtrajší program v Banskej Bystrici.

20:21 Hnutie OĽaNO vyzýva prezidenta, aby neprijal podmienky premiéra Fica. "Je jedno, či na poste premiéra bude Robert Fico, alebo jeho figúrka, pretože Robert Fico ostáva predsedom Smeru. Všade vidíme prepojenia na Smer," uviedla predsedníčka klubu OĽaNO Veronika Remišová.

20:16 Prezident Kiska potvrdil, že sa stretol s predsedami koaličných strán. Informovali ho tiež, že prinesú minimálne 76 podpisov poslancov, ktorí budú podporovať návrh riešenia vládnej koalície. Reakciu prezidenta na vyhlásenie koaličných poskytol jeho hovorca Roman Krpelan.

20:05 Robert Fico si to dlho nepripúšťal. Bol rozhodnutý politicky prežiť všetko. Aj otras, ktorý na Slovensku spôsobila poprava novinára.

Prečítajte si tiež: Robert Fico končí tak, ako vládol. Bez sebareflexie Čítajte

Použil na to tradičný repertoár tých, čo sa neospravedlňujú, odmietajú politickú zodpovednosť za zlyhania a vždy majú poruke blato pre kritikov. Prípadne nepriateľa národa, na ktorého sa dá zvaliť všetko: aj pokojné masové protesty občanov.

Nič z toho nezabralo. Píše šéfredaktorka SME Beata Balogová.

19:51 Ficova demisia už verejnosti možno stačiť nebude. Myslí si predseda hnutia Sme rodina Boris Kollár.

19:47 Richard Sulík (SaS) v reakcii napísal, že nastal skutočný dôvod ísť v piatok na námestie. "Nedušoval sa Béla, že buď budú predčasné voľby alebo Most-Híd odíde z vlády?"

19:45 Parlamentné voľby by vo februári podľa prieskumu Focusu vyhral Smer so ziskom 20,2 percenta hlasov.

Prieskum FOCUS marec 2018 Prieskum preferencií politických strán bol uskutočnený v období od 7.3.2018 do 13.3.2018 na vzorke 1012 respondentov. Do parlamentu postupujú len strany, ktoré získajú aspoň 5 percent hlasov

Najnovšie preferencie nájdete na volby.sme.sk

19:36 Fico podľa žilinského krajského šéfa Smeru Jána Podmanického svojim rozhodnutím ukázal, že vie uprednostniť záujem Slovenska a záleží mu na stabilite vlády. Po tomto rozhodnutí ho považuje za jedného z najtalentovanejších slovenských politikov. "Dnes urobil krok, ktorý podľa mňa v budúcnosti povedie k jeho zvoleniu za prezidenta," reagoval Podmanický.

19:31 "Slušní ľudia, prehrali ste," napísal po vyhlásení premiéra Fica Jozef Mihál (Spolu) na Facebooku.

19:27 Peter Kresák z Mosta Hídu víta dohodu, ku ktorej prišlo. „Strane Most sa podarilo dosiahnuť, že z Úradu vlády odstúpil minister Robert Kaliňák aj premiér Robert Fico. Máme výsledky volieb, rešpektujme ich. Boli námietky voči niektorým funkcionárom a vďaka tlaku Mosta-Hídu sa podarilo dosiahnuť, že sa vymenili,“ hovorí Kresák.

V pondelok sa na republikovej rade Mosta dohodli na tom, že buď budú predčasné voľby, alebo Most odchádza z koalície.

„To stanovisko malo ešte jednu časť, aj keď sa o nej veľmi nehovorilo. Republiková rada splnomocnila predsedníctvo, aby v prípade nejakých veľkých zmien alebo niečoho nového, rozhodlo predsedníctvo, aby sa nemusela zvolávať Republiková rada. Nikto nepredpokladal, že sa toto podarí, ale boli tam otvorené dvere. Béla Bugár mal mandát aby o niečom rokoval,“ hovorí Kresák.

Predsedníctvo Mosta-Hídu pár minút pred Ficovou tlačovkou zmenu na poste premiéra odsúhlasilo ako dostačujúcu.

19:24 Podpredseda parlamentu Andrej Hrnčiar z klubu Mosta-Híd hovorí, že na predsedníctve strany všetci jednoznačne odsúhlasili, aby premiér Fico podal demisiu. Vylúčil aj akékoľvek odchody zo strany. Nespokojné bolo najmä krídlo ministerky spravodlivosti Lucie Žitňanskej. Poslanec František Šebej z Mosta však už v pondelok pred Republikovou radou strany povedal, že ak by Fico odišiel, z koalície by nemal dôvod odísť.

19:16 Medzi prvými reagovala na Facebooku Lucia Ďuriš Nicholsonová.

19:08 „Toto rozhodnutie môže priniesť upokojenie situácie,“ vyhlásil Béla Bugár. Rozhodnutie premiéra si cení. "Nová vláda, nová zodpovednosť a pokračovanie v tom, čo sme začali pred dvoma rokmi," doplnil tiež.

19:06 Danko Ficov krok ocenil. "Nepopriem, že nami zmietajú emócie. O to viac cítime obrovskú zodpovednosť," konštatoval.

19:05 Podľa informácií SME novým premiérom namiesto Fica môže byť súčasný vicepremiér pre investície Peter Pellegrini.

19:00 Fico v úvode vyhlásenia uviedol, že už niekoľko dní je Slovensko v kríze, ktorá je spôsobená bezohľadným zneužívaním tragédie dvoch mladých ľudí na politické účely.

Premiér Robert Fico je pripravený vo štvrtok podať demisiu, ak prezident Kiska bude akceptovať jeho podmienky.

Podmienky sú, že prezident bude akceptovať výsledky parlamentných volie z roku 2016, bude akceptovať koaličnú zmluvu, a to, že nového premiéra navrhne najsilnejšia strana Smer. Fico ostane predsedom Smeru.

Fico sa domnieva, že ak by v súčasnej situácii došlo na Slovensku k predčasným parlamentným voľbám, sprevádzal by ich chaos a nestabilita.

Prečítajte si tiež: Skoro dve tretiny ľudí si želajú odchod Fica Čítajte

18:35 Protivládne protesty ale najmä vražda investigatívneho novinára Jána Kuciaka a jeho snúbenice Martiny Kušnírovej spôsobili prepad dôvery v premiéra Roberta Fica zo Smeru.

Vyplýva to z prieskumu agentúry Focus, ktorý urobila pre Denník N.

18:23 Na 19:00 hod. ohlásili predsedovia koaličných strán zásadné politické stanovisko.

18:14 Riadna schôdza parlamentu sa skončila, najbližšie poslanci zásadnú v pondelok, keď sa opozícia pokúsi vysloviť nedôveru premiérovi.

17:45 Aj v Českej republike útočí prezident Miloš Zeman na médiá a slobodu slova, pripomenula česká europoslankyňa za ľudovcov Michaela Šojdrová.

Jej vyjadrením sa rozprava skončila, slovo dostal znovu komisár King. Pripomenul, že do vyšetrovania sa zapája Europol aj OLAF. "Apelujete na nás, aby sme preskúmali systém hodnotenia fungovania právneho štátu, Komisia však neustále dbá na boj proti korupcii a rôznym iným neduhom," vyhlásil.

Sľúbil, že príde s návrhom, ktorý posilní ochranu whistleblowerov. "Ich ochrana je nevyhnutná pre zachovanie investigatívnej žurnalistiky," povedal.

17:40 Ak padne v koalícii dohoda na predčasných parlamentných voľbách, všetci poslanci Smeru-SD sú podľa krajského predsedu strany v Žiline Jána Podmanického za to, aby sa vyšlo v ústrety požiadavkám protestujúcich ľudí a vybrali čo najskorší termín.

Podmanický reagoval aj na správy, že Most-Híd je proti júlovému termínu a chce voľby až v septembri. Podmanický by preto navrhol voľby v septembri 2019. "Most si musí vybrať, či chcú, alebo nechcú predčasné voľby. Ak ich nechcú, tak budú v marci 2020," vyhlásil Podmanický.

(zdroj: TASR)

17:30 "Pochybnosti o vyšetrovaní vyjadrila aj matka jednej z obetí," pripomenul europoslanec za českého hnutie Starostovia Stanislav Polčák. Premiér Robert Fico podľa neho výrokmi ostáva na ďalekom východe a "jeho výroky mohli aj legitimizovať tieto útoky".

17:26 "Hoci páchateľov nepoznáme, môže to byť zneužité na politické ciele," začal poslanec za Smer Vladimír Maňka. Poprel, že by Kuciak požiadal o ochranu a nedostal ju. "Nepožiadal, naopak, pár dní pred vraždou sa vyjadril, že neverí, že by na Slovensku mohol byť novinár zavraždený."

17:21 "Vražda novinára je najväčším útokom na slobodu slova a demokraciu. Slovenskí občania to pochopili a vyšli do ulíc. Iskra preskočila z východu, aj Ukrajinci predtým pochopili, že im vládli tí, ktorí im vládli aj za komunizmu," povedal český europoslanec, ktorý kandidoval za TOP 09, Jaromír Štětina.

Podľa neho si ľudia uvedomili, že revolúciu z roku 1989 nie je dokončená. "Zdá sa, že majdan sa stal sťahovavý. Do ulíc vyšli Maďari, Gruzínci aj Česi, ktorí majú takisto svojich oligarchov. Strednú a východnú Európu oblieha duch odporu, Kuciak bol zavraždený v tomto boji," vyhlásil.

17:10 Agentúra SITA bez uvedenia zdroja informuje, že proti 7. júlu ako možnému termínu prípadných predčasných volieb, ktorý spomínali napríklad Jaroslav Paška z SNS či Miroslav Číž zo Smeru, je Most-Híd, ktorý požaduje predčasné parlamentné voľby v septembri.

17:05 Monika Beňová zo Smeru kolegov ubezpečila, že na Slovensku sa robí všetko preto, aby bola vražda vyšetrená.

Na otázku kolegyne, ako môže byť vyšetrovanie nestranné, ak ľudia, o ktorých Kuciak písal, ho majú na starosti, odpovedala: "Nevidím cestu v tom, že teraz budeme v pléne Európskeho parlamentu obviňovať členov vlády alebo vládu ako celok, že sa podieľali na vražde."

(zdroj: TASR)

17:00 "Za svoje znechutenie nad pravdou a korupciou zaplatil Ján Kuciak a jeho partnerka životom," začala vystúpenie známa francúzska politička Zelených Eva Jolyová, ktorá je "na strane miliónov znechutených Slovákov".

Pre zneužívanie európskych fondov je podľa nej nutné zaviesť čím skôr úrad európskeho prokuratúra. "Európania sú unavení z korupcie a beztrestnosti."

Pokračoval ďalší slovenský europoslanec József Nagy z Mostu. "Našim vyšším cieľom musí byť, aby ľudia mohli získať dôveru v štátne inštitúcie," povedal.

Komisia Európskeho parlamentu podľa neho ukázala viaceré vážne veci. "Najväčším problémom je, že aj tam, kde je legislatíva v súlade s Európskou úniou, neuplatňujú sa dostatočne. Preto Slováci neveria inštitúciám," povedal.

"Naša rezolúcia by okrem vyšetrenia vraždy Jána Kuciaka a partnerky mala požadovať aj vyšetrenie zmiznutia dvoch ich kolegov."

16:53 Aj na Malte nedávno zabili novinárku, ktorá písala o korupcii, Daphne Caruana Galiziovú. "Nedostatočná vymožiteľnosť práva je jedom pre spoločnosť," povedala maltská europoslankyňa Roberta Metsolová.

"Musíme konať, naďalej budeme bojovať proti korupcii, zasadzovať sa za medzinárodné inštitúcie, pravidlá musia platiť pre všetkých. Neprestaneme bojovať za spravodlivosť pre Daphne."

16:50 Na kritiku Ficových vyjadrení o tom, že na východe nie je žiadna mafia, reagovali aj poslanci europarlamentu za Smer Monika Smolková, Monika Beňová a Vladimír Maňka.

"V posledných dňoch sme svedkami neskutočných manipulácií a zavádzania, čoho svedkom je aj parafrázovaná a z kontextu vytrhnutá veta predsedu vlády. Absolútne odmietame, aby z východného Slovenska niekto umelo vyrábal raj mafie. Očakávame, že rovnaký záujem budú poslanci EP venovať aj krajinám, z ktorých mafiánske štruktúry prerastajú do iných členských štátov," uviedli vo vyhlásení.

16:45 Spomedzi slovenských europoslancov vystúpila Monika Smolková za Smer a eurosocialistov. Na Slovensku podľa nej prevažuje strach, že sa vražda nevyšetrí, no ona verí, že sa tak stane.

Prečítajte si tiež: Vadalovi rodáci: Nie sme mafiáni, štát to preháňa Čítajte

"Čo sme urobili preto, aby v Európskej únii nebol nekontrolovaný pohyb teroristov?" spýtala sa okrem iného. Pri daňových únikoch prichádza Únia o jeden bilión eur, zopakovala hneď dvakrát. Kľúčové podľa nej je rýchle sfunkčnenie európskej prokuratúry, odstránenie daňových rajov, ktoré zabránia daňovým únikom. "Sme to dlžní Jánovi Kuciakovi aj občanom Európskej únie," zdôraznila.

Reagoval na ňu Tomáš Zdechovský, český poslanec za KDÚ-ČSL. "Ako osobne vnímate to, o čom písal Ján Kuciak? Ako vnímate, že žiadal o ochranu a nedostal ju?" spýtal sa.

"Žijem na východnom Slovensku a garantujem vám, že žiadnu mafiu na východnom Slovensku nemáme," vyhlásila. Pozvala europoslancov, aby sa prišli pozrieť. "Okrem talianskych podnikateľov tam máme nemeckých, holandských a iných, ktorí dopredu vedeli, ako čerpať dotácie. Len využívajú to, ako sme to v Európskej únii nastavili, je načase pozrieť sa na európske dotácie."

16:43 Podľa podpredsedu SNS Jaroslava Pašku sa okrem 7. júla spomína ako termín predčasných volieb aj 18. august 2018.

16:36 "Nerobte zo Slovenska krajinu okupovanú mafiánmi," vyhlásila česká komunistka Kateřina Konečná. "Toto nie je čas na zbieranie politických bodov. Považujem za drzosť, že náš kolega Manfred Weber školí premiéra Fica o tom, koho má vyhodiť z vlády. Diktujú krajiny strednej Európy Nemecku, kto môže byť vo vláde? Dúfam, že áno, inak je to dvojitý meter."

Predseda Európskej ľudovej strany Weber nedávno vyzval Fica, aby odvolal Roberta Kaliňáka z postu ministra vnútra, voči čomu sa vláda ohradila.

16:30 Novinárom by sa malo pomôcť aj na Európskej úrovni. "Potrebujeme lepšiu právnu ochranu novinárov aj ich zdrojov, mali by sme chrániť osobné údaje investigatívnych novinárov, zakročiť proti zastrašovaniu novinárov," hovorí maďarský europoslanec za stredové hnutie Spolu, v europarlamente za Zelených, Benedek Jávor.

"Ako je možné, že takéto obrovské zločiny týkajúce sa európskych dotácií prebiehajú roky, európske inštitúcie to nevedeli odkryť, ale novinári na to prišli za niekoľko týždňov," pripomenul.

16:26 Po Štefancovi pokračoval britský labourista Claude Moraes, ktorý bol súčasťou delegácie Európskeho parlamentu na Slovensku.

"Od novinárov sme pochopili, že sa považujú za slobodných, ale aj to, že aj pred vraždou boli pod istým tlakom," povedal.

"Budeme vyšetrovať, čo sa stalo Jánovi Kuciakovi, aj tvrdenia o korupcii. Chceme, aby vyšetrovanie prebehlo bez strachu."

16:20 Spomedzi slovenských europoslancov ako prvý prehovoril Ivan Štefanec z KDH, ktorý sa v Európskom parlamente zaraďuje do frakcie ľudovcov.

"Ak bolo cieľom vrahov vyvolať v ľuďoch strach a apatiu, oznamujem im, že sa im to nepodarilo," vyhlásil.

“ Ak bolo cieľom vrahov vyvolať v ľuďoch strach a apatiu, oznamujem im, že sa im to nepodarilo. „ Ivan Štefanec, europoslanec

Hovoril aj o protestoch, ktoré boli za "slušné Slovensko, kde nerozhodujú známosti a korupcia, také Slovensko, aké chceli Ján Kuciak a Martina Kušnírová".

Európska únia podľa neho môže pomôcť - odkryť schémy, ako bohatne mafia, prijať zákony, ktoré ochránia novinárov. Za ľudovcov navrhol, aby novinárska stáž v Európskom parlamente dostala meno po Jánovi Kuciakovi.

16:17 V mene Európskej komisie vystúpil britský komisár Julian King. Slovenské úrady vyzval, aby naplno využili pomoc Europolu a talianskej polície. Pri podozrení zo zneužívania fondov by mali zas úrady spolupracovať s európskym OLAF-om.

"Vraždy naznačujú, že novinári robia nebezpečnú prácu, čo nemôžeme akceptovať," vyhlásil. "Sloboda médií je pilierom našej demokracie, zaručuje naše základné práva. Novinári majú právo, vyšetrovať, klásť nepohodlné otázky. To robil aj Ján Kuciak a zdá sa, že preto bol zavraždený."

16:12 Rozpravu v Európskom parlamente začala Monika Panayotová z bulharského predsedníctva Rady Európskej únie.

"Útoky, ktoré majú umlčať zástupcov médií, sú neprijateľné," vyhlásila. "Vlády musia ochraňovať novinárov a zaručiť slobodu médií."

V mene Rady privítala ochotu slovenských úradov poskytovať informácie aj jasný záväzok vlády riadne tento prípad prešetriť.

16:07 Poslanci Európskeho parlamentu sa začali v rozprave venovať situácii na Slovensku.

16:04 “Ak by sa aj koalícia zhodla na výmene premiéra, tak je otázka na prezidenta, či by nového premiéra akceptoval,” povedal Paška.

Kto by mohol Fica nahradiť, povedať nechcel. SNS vraj nechce zasahovať do personálnej politiky Smeru. “Chceli by sme, aby to bol človek, ktorý má skúsenosti, ktorý má istú politickú a odbornú kariéru za sebou, aby bol verejnosti známy a dôveryhodný,” dodal všeobecne.

SNS však podľa jeho slov požiadavku na výmenu premiéra nedala a je to vecou rozhovoru medzi Mostom a Smerom.

15:54 Prvý podpredseda SNS Jaroslav Paška hovorí, že v koalícii je stále reč aj o výmene premiéra, hoci za najpravdepodobnejší variant označuje predčasné voľby. SNS by sa podľa neho priklonila za čo najskorší termín.

15:52 Rozprava v Európskom parlamente o ochrane novinárov na Slovensku sa mierne posúva, začať by sa mala o 16. hodine.

15:46 Európsky parlament na facebooku zverejnil zoznam poslancov, ktorí sa prihlásili do rozpravy o situácii na Slovensku.

Prečítajte si tiež: Fico sa už dávno vykašľal na východ Slovenska Čítajte

15:39 "V spŕške premiérovej arogancie, ktorá prišla v posledných dvoch týždňoch, táto veta vyznieva ako kvapka v mori.

Po milióne v hotovosti na tlačovke, znížení sa ku konšpiráciám o Sorosovi či čerstvej urážke novinára z Aktualít by takúto vetičku v nejakej anglicky písanej správe hocikto prehliadol.

No východniari by ju mali brať ako pripomenutie toho, že premiér dávno zabudol, že aj na východe žijú ľudia, tento kút Slovenska milujú a radi by tam žili slušne." Reaguje Zuzana Bodnárová na Ficovo vyjadrenie o tom, že mafia na východe nemôže byť, pretože tam nie je nič.

15:15 Strana maďarskej komunity (SMK) je podľa vlastných slov plnohodnotnou súčasťou opozície, a preto víta formujúcu sa spoluprácu týchto síl v súvislosti s prípadnými predčasnými parlamentnými voľbami.

"Cítime zodpovednosť za všetkých slušných ľudí v tejto republike, a preto vítame iniciatívu OĽaNO a SaS k spolupráci demokratických opozičných síl. Sme pripravení k strategickým, programovým rokovaniam s jednotlivými opozičnými stranami pre dosiahnutie novej demokratickej vládnej sily na Slovensku," píše sa v stanovisku predsedu strany Józsefa Menyhárta.

Líder OĽaNO Igor Matovič ešte v utorok hovoril o možnej dohode o spolupráci s KDH, SMK, stranou Miroslava Beblavého Spolu a aj s Progresívnym Slovenskom. "Toto sú predbežne štyria partneri, ktorých chceme osloviť na spoločný postup," povedal.

14:50 O Slovensku po vražde Jána Kuciaka budú hovoriť aj poslanci Európskeho parlamentu. Rozprava by sa mala začať o 15:45.

14:46 Miroslav Číž zo Smeru agentúre TASR potvrdil, že termín 7. júl sa na klube spomínal ako jeden z možných najskorších. "Ale nič nie je uzavreté, stále sa rokuje," zdôraznil s tým, že sa debatuje o rôznych možnostiach.

14:40 O tom, ako sa zachová ďalej Smer, majú hovoriť aj poslanci strany na stretnutí klubu. Ten sa však stretne zrejme až po večernom hlasovaní parlamentu o sedemnástej. Dovtedy majú v rozhovoroch pokračovať Robert Fico a Andrej Danko. Parlamentnú schôdzu aktuálne vedie Béla Bugár.

Prečítajte si tiež: Premiér Fico dojal východniarov. Vyhlásil, že na východe Slovenska nič nie je Čítajte

14:31 "Pán Fico odpovedal, že myšlienka, že mafia by mohla mať záujem na východnom Slovensku, je absurdná, pretože tam nič nie je," znie iba jedna z informácií zo správy, ktorú zverejnila delegácia európskeho parlamentu po návšteve Slovenska.

Prečítajte si tie najzaujímavejšie pasáže.

13:51 Rokovania medzi lídrami koaličných strán sa venujú aj dátumu prípadných predčasných volieb. Agentúra SITA bez uvedenia zdroja uviedla, že sa uvažuje o 7. júli ako termíne, keď by občania mali rozhodnúť o zložení nového parlamentu.

13:39 “Most rokuje o predčasných voľbách a verím, že tieto rokovania dospejú čím skôr do úspešného konca,” povedal poslanec Andrej Hrnčiar. Jeho včerajšie vyjadrenia o rôznych alternatívach podľa jeho slov boli nesprávne interpretované.

Za Most vraj rokuje výlučne Béla Bugár a nik iný z poslancov nevyjednáva osobitne so Smerom ani s SNS. Hrnčiar tiež ohlásil, že prvýkrát po rokoch už nebude kandidovať v komunálnych voľbách.

13:29 Podľa poslanca Bašku sa verejnosť dnes alebo zajtra dozvie, aký bude výsledok rokovaní lídrov. “Uvidíme, čo nám povie pán predseda strany,” odpovedal na otázku, či je v hre aj výmena premiéra Fica. Poslanci klubu Smeru sa podľa neho ešte dnes stretnú a budú hovoriť o riešení aktuálnej situácie.

12:47 Prezident Kiska stále nemá v rukách demisiu od ministra Kaliňáka. Ten rezignáciu na svoju funkciu oznámil v pondelok.

"Kancelária prezidenta zatiaľ nedostala abdikačný list ministra vnútra a ani nemá informáciu, kedy by mal byť doručený," povedal hovorca prezidenta Roman Krpelan.

Na Kaliňákovi demisiu sa v parlamente pýtali novinári aj Erika Tomáša. "Malo by sa tak stať v najbližších dňoch," povedal s dôvetkom, že podľa neho už ide iba o technickú záležitosť.

12:21 Stanovisko Mosta-Híd je, že buď padne dohoda na predčasných voľbách alebo bugárovci odchádzajú z koalície. To, že tam Smer vidí aj možnosť rekonštrukcie vlády, zrejme súvisí s tým, že jeho predstavitelia nevedia čítať s porozumením. Pred novinármi to vyhlásil František Šebej.

Prečítajte si tiež: Čo môžeme urobiť, aby nezhorel svet Čítajte

"Toto je problém na Slovensku, že vzdelávanie je nedostačujúce, teda nevedia čítať s porozumením," povedal Šebej. Na otázku, čo by Most urobil, ak by došlo k výmene premiéra, Šebej odvetil, že by to záviselo na tom, kto bude nový predseda vlády.

"Ale naše uznesenie republikovej rady s tým nepočíta. To počíta s tým, že buď budú predčasné voľby alebo odchádzame z vlády," dodal.

11:40 Atmosféra na rokovaní vlády bola pracovná, reagovala po skončení zasadnutia Matečná. Ostatní ministri sa novinárom vyhli a šli zadným vchodom. Okrem Petra Kažimíra tak odišiel aj Peter Pellegrini. Minister práce Ján Richter sa zas k politike nechcel vyjadrovať. “Na politické otázky nech odpovedá pán predseda,” povedal.

11:39 „Rekonštrukcia vlády neprichádza do úvahy, do úvahy prichádzajú len predčasné voľby,” povedal po rokovaní Sólymos. Minister životného prostredia tiež dodal, že v súčasnej situácii vedenie Mosta-Hídu síce má mandát rokovať aj o rekonštrukcii, no to v tejto chvíli nie je reálne.

K účasti Kaliňáka na vláde výhrady nemal, stále je podľa neho jej členom a demisiu čaká v najbližších dňoch.

11:25 Fico s Kaliňákom opúšťajú Úrad vlády opäť zadným vchodom. Na otázky, ktoré im z diaľky kládli novinári, neodpovedali.

Kaliňák a Fico po rokovaní vlády. (zdroj: SME/Jozef Jakubčo )

11:20 Smer robí všetko, aby súčasná vláda vydržala. Ak sa to nepodarí a minú sa všetky možnosti, najférovejším riešením budú predčasné voľby. Novinárom to povedal mediálny poradca premiéra Fica Erik Tomáš s tým, že jeho strana prípadnú úradnícku vládu považuje za "mačkopsa" bez legitimity.

"Nebudem komentovať zákulisné rokovania. Môžem len potvrdiť, že Smer vníma situáciu a je pripravený sa k nej postaviť zodpovedne. Za optimálne považujem prijať definitívne stanovisko ešte tento týždeň," povedal a doplnil, že delegácia Smeru pôjde za prezidentom Kiskom až potom.

Premiér Fico a minister Kaliňák, ktorý avizoval svoju demisiu na rokovaní vlády. (zdroj: SME/Jozef Jakubčo )

11:11 Rokovanie vlády sa skončilo, ministri sa postupne rozchádzajú. “Predčasné voľby neprispievajú k stabilite spoločnosti, ale niekedy je to jediné možné riešenie,” povedala po rokovaní štátna tajomníčka Kolíková.

11:07 SaS pôjde do volieb samostatne, či už budú predčasné alebo riadne. Všetkým demokratickým parlamentným a mimoparlamentným stranám však navrhuje dohodu o povolebnej spolupráci. Oznámil to predseda Richard Sulík. Ide len o návrh, na finálnej podobe sa chce dohodnúť.

Prečítajte si tiež: Vláda odvolala Stromčeka z funkcie štátneho tajomníka Čítajte

11:01 Vláda odvolala Viktora Stromčeka z funkcie štátneho tajomníka na ministerstve dopravy aj splnomocnenca vlády. Stromček sa už dlhšie spomína ako nový generálny manažér Smeru. Strana to zatiaľ oficiálne nepotvrdila

10:54 Predčasné voľby sú najlepším riešením. Pri príchode na rokovanie vlády to uviedol štátny tajomník ministerstva školstva za Most-Híd Peter Krajňák. Označil to za najlepší možný scenár a dúfa, že sa naplní. Nevylúčil však, že sa bude rokovať aj o rozsiahlej rekonštrukcii vlády v straníckych orgánoch.

10:48 Poslanecký klub Smeru bude v rokovaniach pokračovať aj poobede opäť za účasti premiéra Fica. Poslanec Smeru Ján Podmanický po raňajšom stretnutí klubu stále hovorí, že v hre sú všetky alternatívy. "Ale najpravdepodobnejšia je asi tá, že budú predčasné voľby," hovorí.

10:37 Vláda začala rokovať s oneskorením. Či po jej skončení dá premiér nejaké vyjadrenie, zatiaľ Ficova hovorkyňa nepovedala. Prítomných je osem ministrov a premiér Fico. Ostatné rezorty zastupujú štátni tajomníci.

10:35 Poslanec Smeru Miroslav Číž hovorí, že na rokovaní klubu strany, kam prišiel aj premiér Fico mu vyjadrili plnú dôveru, aby rokoval s partnermi o všetkých variantách na vyriešenie vládnej krízy. "Situácia je zložitá, diskutovali sme na klube o všetkých variantách v rôznej intenzite," reagoval Číž, či je v hre aj odstúpenie Fica. Situácia sa podľa neho viac osvetlí budúci pondelok, kedy bude parlament vyslovovať nedôveru Ficovej vláde.

Prečítajte si tiež: Kaliňák prežil viac ako desať káuz Čítajte

10:32 Zadným vchodom prišiel po Ficovi napokon aj minister vnútra Robert Kaliňák.

Zatiaľ nik nevedel povedať, kedy podá demisiu, ktorú ohlásil pred dvoma dňami.

10:27 S takmer polhodinovým meškaním prišiel na Úrad vlády aj premiér Fico. Novinárov obišiel. Okrem hovorkyne ho sprevádzal aj poslanec a jeho mediálny poradca Erik Tomáš.

Premiér Fico prichádza na rokovanie vlády. (zdroj: SME/Jozef Jakubčo )

10:22 Na riadne rokovanie je potrebná prítomnosť aspoň polovice ministrov.

10:17 “Rozprávame sa o riešení situácie, zatiaľ nebudem špekulovať,” reagoval minister životného prostredia László Sólymos na otázku, či je pre Most prípustná výmena premiéra a pokračovanie súčasnej vlády. “Situácia je vážna, nemôže niekto čakať, že sa to vyrieši za hodinu,” dodal.

10:05 Ministerka spravodlivosti Lucia Žitňanská na vládu opäť neprišla, poslala štátnu tajomníčku Máriu Kolíkovú. Podobne sa zachoval aj minister zahraničných vecí, poslal štátneho tajomníka Ivana Korčoka.

Kolíková sa pri novinároch nezastavila s tým, že mešká. Nič nepovedal ani Korčok. “To sú otázky na politikov, nie na diplomata,” reagoval na otázky o súčasnej situácii.

Prečítajte si tiež: Fico sa v parlamente vyhol novinárom Čítajte

9:58 Ako druhý z ministrov prišiel Tomáš Drucker, a to tesne pred desiatou, kedy malo rokovanie začať. “Myslím si, že dnes sa dozvieme výsledok,” reagoval na otázku, či budú predčasné voľby. V akom stave sú rokovania o prípadnej výmene premiéra, povedať nevedel s tým, že je nestraníkom a len nominantom Smeru.

9:55 Ani druhý deň po požiadavke Mosta-Híd na predčasné voľby premiér Fico verejnú reakciu k stanovisku koaličného partnera neposkytol. V stredu prišiel do parlamentu na zasadnutie poslaneckého klubu Smeru, novinárom sa však opäť vyhol.

„Pán redaktor, na rozhovor treba vždy dvoch ľudí a vy ste ten posledný, s kým mám o rozhovor záujem,“ odpovedal premiér redaktorovi aktuality.sk.

Premiér Fico odchádza po skončení rokovania poslaneckého klubu Smeru. (zdroj: TASR)

9:50 Ministerka pôdohospodárstva Gabriela Matečná prišla na rokovanie vlády ako prvá z ministrov. “Vláda je zatiaľ funkčná, normálne pokračujeme,” povedala. Na otázku, či by mali byť predčasné voľby, priamo neodpovedala.

8:30 Aj napriek vládnej kríze sa ministri zídu na 92. schôdzi. Obvyklé stredajšie zasadnutie nenarušila požiadavka vládneho Mostu-Híd na vypísanie predčasných parlamentných volieb, ktoré by mali byť reakciou na spoločenskú situáciu po vražde novinára Jána Kuciaka a jeho priateľky Martiny Kušnírovej.

Článok pokračuje pod video reklamou

Prečítajte si tiež: SNS nechce o voľbách hovoriť pred pádom vlády, hovorí sa aj o výmene Fica Čítajte

Stručnému programu dominuje návrh na odvolanie Viktora Stromčeka (Smer) z funkcie štátneho tajomníka ministerstva dopravy a tiež z funkcie splnomocnenca vlády pre prípravu a realizáciu strategických parkov.

Už dlhšie sa Stromček spomína ako nový generálny manažér strany Smer. Na poste by mal vystriedať doterajšieho dlhoročného manažéra Jána Richtera.

Vláda by v stredu mala tiež prijať opatrenia na riešenie dôsledkov sucha a nedostatku vody.